《黑龙潭古梅歌》
清代·何彤云

寒潭黑虬老不死，偶向潭中攫云起。雪深霜厚忽僵立，万点骊珠缀花蕊。

清芬微动月皆香，古干屈蟠铁难比。天荒地老不知年，仿佛传闻自唐始。

唐家铁柱支炎天，荆榛久没蛮中烟。玉斧划断梁益土，冷落又阅三百年。

此时灵虬在何处，抱珠想复潭中眠。时平神物再出世，腾拿依旧蟠蜿蜒。

从此花开有常岁，岁岁天地春先旋。呜呼！和羹自古须此材，蒟酱乃使西南开。

金马去已久，碧鸡不再来。余此一树好枝格，不知几生始修得。

莫更踊跃变化入潭中，使我华山昆水无颜色。

作者简介：何彤云，字赓卿，晋宁人。道光甲辰进士，改庶吉士，授编修，官至户部侍郎。有《矢音集》、《赓缦堂诗集》。